Liitupiirit
Syystaivaan alla –
 omenankuulaan, viljantuoksuisen –
 soi lasten riemu, jalat vilistää
 (on poikanikin siellä).
 Ja liitupiiri tietää: varma turva,
 ei vihollinen tänne tulla voi.
 Se piiri pitää!

 Vaan isojen maailmasta –
 on aina arvaamaton, tärkeilevä tuo –
 putoaa kauhistava seikka keskeen kaiken:
 SOTA!

 Totiset silmät seuraa kysymystä:
 On sota, äiti. Missä? Kaukanako?
 Saako sota tulla sinne, missä kodit on?
 Aivan varmastiko ei?

 Vastaanko vai väistän?

 On meidän, suurten, maailma kunniaton.
 Ei mitkään lupaukset, liitupiirit, pidä.
 On täällä turvattomuus täydellinen.
 Mitenkä rauhoitan sun, pikku sydän,
 luon turvalliseks unes, elämäs?

Syyskuussa 1939.